‘Meeste ongelukke bestuurder se skuld’Vrydag se ongelukstoneel op die N1 tussen Kranskop en Modimolle in Limpopo. Foto: Facebook Nagenoeg 100 mense is tot dusver vanjaar in ongelukke met busse en vragmotors dood en byna drie keer soveel beseer, het die Padverkeerbestuurskorporasie (PVBK) Maandag gesê. Die korporasie het bus- en vragmotoroperateurs gewaarsku om die padreëls te gehoorsaam, so nie sal “ernstige gevolge” hulle in die gesig staar. Simon Zwane, PVBK-woordvoerder, sê operateurs moet beheer oor hul bestuurders en voertuie uitoefen terwyl hulle openbare paaie gebruik. “Dit behels onder meer die verantwoordelikheid om seker te maak voertuie is in ŉ padwaardige toestand en dat bestuurders geskik is om voertuie te bestuur.” Hy waarsku as operateurs nie aan die vereistes voldoen nie, kan hul bedryfspermitte teruggetrek word, wat ernstige gevolge vir die onderneming kan inhou. “Beslag kan ook op voertuie gelê word en hulle kan verhoed word om hul rit voort te sit tot alle foute herstel is.” In gevalle van noodlottige ongelukke kan kriminele klagte teen die betrokkenes aanhangig gemaak word, sê hy. Die waarskuwing volg nadat 28 mense Vrydag in ŉ gru-ongeluk op die N1 in Limpopo gesterf het. Die bestuurder van ŉ vragmotor wat met sement onderweg was, het beheer oor die voertuig verloor en met vier aankomende voertuie gebots, waaronder ŉ Mercedes Benz-bussie met 22 sitplekke. Een van die voertuie het met die trefslag aan die brand geslaan. Net vier mense het die ongeluk oorleef. Die 28 sterfgevalle bring die sterftesyfer in sulke botsings tot dusver vanjaar op 91 te staan en die getal beseerdes op 275. Zwane sê van die menslike faktore wat in die meeste gevalle tot noodlottige ongelukke aanleiding gee, is bestuurders wat teen aankomende verkeer bestuur, uitermate hoë spoed en nalatigheid wanneer bestuurders nie deurgaans waaksaam is nie. “Meganiese foute en padtoestande het net tot ŉ baie klein getal botsings aanleiding gegee,” sê hy.